《次韵廉夫登沮微亭二首》
宋代·傅察

蜗舍不容膝，烦歊局寝兴。
岂惟倦束带，絺绤犹云憎。
清微跨城角，窣兀疑疑冰。
深池暮黯黯，远岫朝棱棱。
往岁与申子，宾朋日云蒸。
遂令栋宇陋，顾眄流名称。
先生今诗伯，气欲青云凌。
锵然出佳句，椒兰布畦塍。
邀我避暑游，意重愧难胜。
何当酌沆瀣，神明自清澄，
嗟彼浮名者，此亭岂易升。
踟蹰恐后时，摄衣请先登。

作者简介：傅察（1089—1126）字公晦，孟洲济源（今属河南）人，北宋中书侍郎傅尧俞重孙。端重有操，为文温丽，遇事若无所可否，非其意萃然不可犯。徽宗崇宁五年（1106）进士，蔡京欲妻以女，拒弗答。曾任青州司法参军、永平、淄川丞，太常博士，兵部、吏部员外郎。宣和七年（1125）冬，接伴金国贺正旦使，道逢金太子斡离不，令下拜，抗辩不屈而死，谥忠肃。事迹见《宋史·忠义本传》。